RANGÚN 25. júna (SITA/AP) - Mjanmarské štátne médiá v pondelok informovali, že dva nezávislé útoky na autobusy vo východnej časti krajiny si minulý týždeň vyžiadali 27 mŕtvych a 11 zranených. Na jeden z autobusov zaútočili povstalci vo štvrtok bombou a strelnými zbraňami, pričom zabili 10 osôb vrátane budhistického mnícha a troch ľudí zranili, uviedol denník Nové svetlo Mjanmarska. Útok sa odohral v štáte Kayin (Karen), približne 250 kilometrov severovýchodne od Rangúnu. Pri piatkovom útoku povstalcov na autobus v štáte Kayah zahynulo 17 cestujúcich a osem bolo zranených.